|  |
| --- |
| № исх: 16-13-137Д/С от: 09.06.2022 |

**Қазақстан Республикасының Премьер-Министрі Ә.А. Смайыловқа**

**Құрметті Әлихан Асханұлы!**

 Депутаттық сауалымда зейнетақы жасын төмендету мәселесін көтермекпін. Соңғы кездері Үкімет пен БАҚ талқысының басты тақырыбы болып жүрген бұл мәселе туралы әлеуметтік желі арқылы маған күн сайын оннан астам өтініш хаттар түседі. «Халық үніне құлақ асатын мемлекет» боламыз дегеніміз рас болса, ендігі жерде бұл мәселені жылы жауып қарап отырғанымыз дұрыс болмайды деп есептеймін.

Себептері мынау:

 2019 жылы мемлекет басшысы Қ.К.Тоқаев Президент ретіндегі алғашқы жолдауында «Сындарлы қоғамдық диалог» орнату керектігін айта келе, халық алаңдап отырған зейнетақы мәселесіне ерекше тоқталып, ел көңілінен шыққан шешім қабылдаған болатын. Соның арқасында жұмыс істейтін азаматтар өздерінің зейнетақы жинағының бір бөлігін белгілі бір мақсатқа-соның ішінде-баспана сатып алуға немесе білім алуға, денсаулығына жұмсауға мүмкіндік алды.

 «Бірыңғай жинақтаушы зейнетақы қорының» ақпаратына сәйкес үй жағдайын жақсарту үшін жинақтарын пайдалануға 1 322 042 өтініш түскен. Тек осы мақсатқа деп зейнетақы қорынан алынған қаржының жалпы сомасы 3, 1 трлн теңгені құрайды.

Енді осы 1 322 042 өтініш білдірген азаматтар үшін инфляцияға ұшырайтын зейнетақыны ары қарай қорға жинау қаншалықты тиімді? Зейнетақы қорының инвестициялық табысы ақшаның құнсыздануынан туындаған айырмашылықты жаба алмай отыр деп айтуға толық негіз бар.

2015 жылы зейнетке шығу жасын өзгертуге қатысты Заң қабылданған кезде Қазақстандағы орташа өмір сүру жасы негізге алынған еді. Ол кезде орташа өмір сүру жасы 71 жас болатын. 2021 жылы бұл көрсеткіш 70 жас деп алынды. БҰҰ-ның деректерінде Қазақстанда 2022 жылы күтілетін өмір сүру ұзақтығы әйелдер үшін 78 жас, ерлер үшін 70 жас деп болжамдалған. Алайда пандемияның әсерінен бұл көрсеткіштер өзгерді. Шын мәнінде қазіргі күннің болжамдары қандай екендігіне қатысты нақты ақпарат жоқ. Меніңше мұндай нақтыланбаған дәйекті дәлелі жоқ, яғни күмәнді көрсеткіштер әлеуметтік маңызы аса зор Заңның қабылдануына негіз бола алмайды.

Ұлттық статистика бюросы дерегіне сай, 2019 жылмен салыстырғанда 2020 жылы адам өлімі 22 % өссе, кейінгі жылдары да бұл үдеріс тоқтаған жоқ. Осылайша, 2015 жылы әлемдік болжамдарға негізделіп жасалған зейнетақы реформасы Қазақстандағы бүгінгі жағдайға мүлдем сай емес. 7 жыл бұрын әлемде қартайған адамдардың саны ұлғайып, еңбекке жарамдылардың қатары азаяды делінген еді. Алайда, пандемия, әлеуметтік-экономикалық дағдарыс бұл болжамдарды теріске шығарды.

Тағы бір себеп:

 Мемлекетіміздегі ең басты проблема – жұмыссыздық, әсіресе жастар жұмыссыздығы.

Тиісті мемлекеттік органдардың ресми ақпаратына сәйкес Қазақстанда 2022 жылғы 1-ші тоқсанының ақпаратына сай 9,3 миллион еңбекке жарамды адамның 453,1 мыңға жуығы жұмыссыз. 2021 жылдың 1-ші тоқсанында 1 жылдан астам уақыт бойы жұмыс іздеген 15-28 жас аралығындағы жастардың үлесі 8 350 ал 2022 жылдың 1-ші тоқсанында дәл осы көрсеткіш 9 262 адам болып, 10 % өскен.

Бұған жыл сайын жоғарғы оқу орындарын енді бітіріп, жұмыс таба алмай жүрген жастарды қосыңыз. Сондай-ақ, биыл елімізде алғаш рет пилоттық режимде «Қолданбалы бакалавриатты» 2-2,5 жылда бітіріп, еңбек нарығына жұмыс іздеп шығатын жастар бар. Оларды қайда орналастырамыз?

Тоқетерін айтқанда, бүгінгі зейнетақы заңына сәйкес азаматтар жұмыс орындарын босатпай, 60-63 жасқа дейін отыра беретін болса, артынан келе жатқан жаңа буынға жұмыс жоқ деген сөз.

Соңғы кездері Үкіметтің зейнетақы саласына назар аударып, ауыр мамандық иелерінің зейнетке шығу жасын қайта қарауды қолға алып жатқанын білеміз.

Сөз басында айтқан әйелдердің зейнетке шығу жасын өзгерту туралы өтініштерін енді гәрі ысырып қоюға менің арым шыдамайды.

Сол өтініштерге сәйкес әйелдердің зейнетке шығу жасын 58 деп бекітіп, ал егер әйел әрі қарай да жұмыс істеймін десе, өз құқығы, өз еркі деп қарастыруыңызды сұраймын.

«Қазақстан Республикасының Парламентi және оның депутаттарының мәртебесi туралы» Қазақстан Республикасының Конституциялық Заңының 27 - бабына сәйкес депутаттық сауалды қарап нәтижесі бойынша заңмен белгіленген мерзім ішінде жазбаша жауап берулеріңізді сұраймын.

Депутаттық сауалды әзірлеу барысында статистикалық мәліметтің дұрыстығын тексеріп, растап берген FactCheck.kz порталындағы журналист-әріптестеріме алғыс білдіремін.

 **Д. Нұржігітова**

**Результаты согласования**09.06.2022 14:13:20: Данабеков О. К. (Руководство Аппарата Сената) - - cогласовано без замечаний
09.06.2022 14:14:50: Уакпаев М. С. (Руководство Аппарата Сената) - - cогласовано без замечаний
09.06.2022 14:19:12: Нуржигитова Д. О. (Комитет по международным отношениям, обороне и безопасности) - - cогласовано без замечаний
09.06.2022 14:19:48: Сарсембаев Е. Ж. (Отдел по взаимодействию с Комитетом по международным отношениям, обороне и безопасности) - - cогласовано без замечаний
09.06.2022 14:21:02: Агиса Б. А. (Общий отдел) - - cогласовано без замечаний
**Результат подписания**09.06.2022 15:15:01 Ракишева А. Г.. Подписано